Twee weer in hof oor Kaapstad-ma se moord | Maroela Media
Regter Robert Henney het gesê Maspero moet vir 30 dae lank by die Valkenberg-psigiatriese hospitaal ondersoek word. Hy sal vry wees op borgtog totdat ŉ bed by dié hospitaal beskikbaar is. Die saak is voorlopig tot 9 Julie uitgestel, hangende die uitkoms van die hospitaal se verslag.
Maspero en sy medebeskuldigde, Godfrey Scheepers (20), het saam in die hof verskyn op aanklagte van moord en dwarsboming van die gereg.
William da Grass, Maspero se regsverteenwoordiger, het die aansoek gebring en voer aan sy kliënt sukkel om opdragte vir hom te gee. “My kliënt sukkel om sekere aspekte van die oortreding te onthou, moontlik weens ŉ langdurige gebruik van dwelms,” het Da Grass gesê. “Hierdie toestand het reeds voor die oortreding bestaan en ons wil verhoed dat daar later ŉ probleem ontstaan.”
Henney het gesê hy verstaan nie die aansoek nie, want die misbruik van dwelmmiddels tydens ŉ oortreding kan iemand nie vryspreek van vervolging nie. Hy wou weet of daar ŉ geestelike siekte of afwyking bestaan. Volgens Da Grass het Maspero lank tik (metamfetamien) gebruik en daar is glo wetenskaplike bewyse dat dié dwelmmiddel biologiese en fisiologiese veranderinge aan die brein kan veroorsaak. “Basies is die brein beskadig weens dwelmgebruik. Dit is die eenvoudigste manier om dit te stel,” het Da Grass gesê.
Staatsaanklaer Susan Galloway het saamgestem dat sielkundige waarneming noodsaaklik is, gebaseer op dit wat die verdediging voorgehou het en inligting uit ŉ gesprek met die ondersoekbeampte. Sy het voorlopig dieselfde aanklag teen Scheepers teruggetrek, hangende die uitkoms van die verslag. Sy het aan die regter bevestig sy sal weer die twee beskuldigdes ná die tyd in die hande kan kry.
Theron se 19-jarige dogter, Phoenix Racing Cloud, het verlede maand ŉ pleitooreenkoms met die staat aangegaan. Sy het erken dat sy op 7 Maart 2013 haar kêrel, Maspero, gehelp het om haar ma met ŉ tou by haar huis in Vishoek te verwurg.
Theron (39) was ŉ bekende in Kaapstad se kunskringe en was ŉ professionele hanswors en modelmaker. Sy het ook op stelte geloop. Sy het in 2011 ŉ volgrootte perd vir die Kaapstadse karnaval gemaak. – SAPA
So, daar het jy dit : as jy wil moor, drink `n pil en trip eers uit. Moord verander dan skielik in manslag of dalk verdwyn die klag geheel en al. Die moordenaar (en effektiewe dwars bomer ten spyte van die feit dat hy buite homself was) word nou die victim.
Die punt bly staan dat hy n gevaar is. As hy sy breins kleiner wil “tik” is hy nie n mens werd nie. Dwelms maak moordenaars, so almal wat dwelms gebruik moet gestraf word en nie jammer gekry word nie!